Як адзначыла кіраўнік лагера, намеснік дырэктара па вучэбнай рабоце сярэдняй школы № 2 Галіна Алегаўна Ахрамёнак, для падлеткаў створаны ўсе ўмовы, каб яны цудоўна праводзілі час. Займаліся добраўпарадкаваннем прышкольнай тэрыторыі, адпачывалі, весела і з карысцю праводзілі лета. Дзеці ў лагеры атрымлівалі бясплатнае харчаванне. Дзяўчаты падчас працоўнага дэсанту ў класах праводзілі касметычны рамонт: клеілі шпалеру, фарбавалі школьную мэблю, хлопчыкі займаліся зборкай новых камплектаў мэблі. Аддзел занятасці насельніцтва і сацыяльна-працоўных адносін упраўлення па працы, занятасці і сацыцяльнай абароне райвыканкама забяспечыць дзецям аплату іх працы. Згодна з разлікамі, за перыяд работы ў лагеры кожны вучань павінен зарабіць каля 75—77 рублёў. Лагер працы і адпачынку працаваў штодзённа, акрамя нядзелі, з 8 да 14 гадзін. Першая частка дня прысвячалася працоўнай дзейнасці, другая — удзелу ў розных забаўляльных мерапрыемствах. Сярод іх дзецям асабліва запомніліся турнір па валейболу, стварэнне мультымедыйных праектаў, разнастайныя віктарыны, экалагічны марафон і іншыя віды дзейнасці, у якіх наведвальнікі лагера прымалі актыўны ўдзел.